kardosdrur/scandi-wiki huggingface dataset:
Akustikloft

Et akustikloft er et loft af lydabsorberende materialer.  Blød, ujævn eller porøs overflade bidrager til lydabsorption og gør, at lyden i rummet fremtræder med en behagelig efterklangstid, der giver et godt akustisk miljø. Akustiklofter produceres i forskellige former og overflader.
Akustikloft kan produceres i gips plader, metalplader,træ hulplader, blanding af organiske materieller med uorganiske materieller,i form af tekstil, mineraluld med med beskyttelse overflade,osv.
Systemloft, nedhængt loft eller akustikpuds er også eksempler af akustiklofter som ofte bruges til lydregulering i rum.

Ekstern henvisning 
 bolius.dk – 19-08-2008 – Flere vil have lydregulerende lofter Hentet 17-06-2011
 Jan Voetmann: Om akustik
 http://www.clipso.dk/akustik-loft/

Akustik
Bygningskonstruktion
Samoas flag

Samoas flag blev taget i brug 24. februar 1949. Flaget er rødt med et blåt rektangel i venstre hjørne. I rektanglet kan man se stjernebilledet Sydkorset som også kan se på Australiens og New Zealands flag.

Flag fra Oceanien
Samoa
Etableret i 1949
Welwyn Garden City

Welwyn Garden City er en by i Hertfordshire, England. Det er den anden "Garden City" i Storbritannien og en af de oprindelige New Towns.

Byer i England
Hertfordshire
Celaya

Celaya er en by i den mexicanske delstat Guanajuato. Folketællinger fra 2005 viser at der bor 310.413 indbyggere i byen.

Byer i Mexico
Aspen (sø)

Aspen er en sø, hovedsageligt beluiggende i  Lerums kommun i Västra Götalands län i Sverige. En mindre del mod vest ligger i Partille kommun. Aspen ligger 13,6 m over havet og har sit udløb i Säveån ved Jonsered. Langs øens søndre bred løber jernbanelinjen Västra stambanans dobbeltspor.

Västra Götalands län
Søer i Sverige
Eiler Henning Hagerup

Eiler Henning Hagerup (født 5. september 1817 på Nysø gods, død 13. juni 1863 i Store Solt) var en dansk sprogmand. 

Hagerup var søn af Eiler Hagerup (omtrent 1775-1829) og Ane Marie Magdalene Hensemann (1797-1825), barnebarn igennem faderen til amtmanden Eiler Hagerup. Han blev student 1834, cand. theol. 1840 og licentiat i teologi på en kirkehistorisk afhandling 1844. Han blev 1845 kateket i Præstø og 1850, et par måneder efter slaget ved Isted, sognepræst i Store og Lille Solt i det nordlige Angel. 

Da Hagerup blev præst i dette for sin tyskhed udskregne sogn, forbavsedes han ved at opdage, at befolkningens daglige omgangssprog
var en rent dansk dialekt. Han gav sig derfor snart til at optegne de ejendommelige dialektformer, som han efterhånden stødte på, idet han samtidig stræbte at bøde på sine i begyndelsen meget mangelfulde nordiske sprogkundskaber. 

Resultatet af hans studier foreligger især i den lille bog Om det danske Sprog i Angel (1854, 2. udgave ved K.J. Lyngby 1867), et værk, der endnu har betydning som en af de bedste danske dialektskildringer og den fyldigste beskrivelse af det døende danske Angelbomål.

Kilder

Eksterne henvisninger

Noter 

Præster fra Danmark
Filologer fra Danmark
Danskere i 1800-tallet
Salmonsens
Personer i Dansk Biografisk Leksikon
Faglitterære forfattere fra Danmark
Eiler Henning
Dansksprogede forfattere fra Danmark
Våbensted Kirke

Våbensted Kirke ligger i landsbyen Våbensted ca. 3 km V for Sakskøbing (Region Sjælland).

Eksterne kilder og henvisninger 

 Våbensted Kirke på KortTilKirken.dk
 Våbensted Kirke på danmarkskirker.natmus.dk (Danmarks Kirker, Nationalmuseet)

Kirker i Guldborgsund Kommune
Kirker i Lolland-Falsters Stift
Kirker i Maribo Amt
Cinnoberrød

Cinnoberrød er en klar orangerød farvevariation. Farven er opkaldt efter mineralet cinnober, som er en betegnelse for kviksølv-sulfid (HgS).

Tidligere blev cinnober anvendt til at udvinde farven til maling. Det er dog stærkt giftigt, og i dag bruges andre metoder (cadmiumrød).

Farven cinnoberrød benævnes også som calypsorød, kinarød, kinesisk-rød, skarlagenrød eller vermilion.

Referencer 
 Andreas Kornerup, Johan Henrik Wanscher (1974). Farver i Farver, Politikens Forlag
  
  

Farver
Nybøllegård

Nybøllegård har flere betydninger:
 Nybøllegård (Hillerslev Sogn) – landbrugsejendom i Hillerslev Sogn, Faaborg-Midtfyn Kommune
 Nybøllegård (Holeby Sogn) – et ejerlav og en landbrugsejendom i Holeby Sogn, Lolland Kommune
Ønslev Kirke

Ønslev Kirke ligger enligt lidt øst for landsbyen Ønslev ca. 9 km N for Nykøbing Falster (Region Sjælland).

Kor og skib kan stilmæssigt kategoriseres som unggotisk eller senromansk, tårn og våbenhus som sengotisk.

Referencer

Eksterne henvisninger 

Kirker i Guldborgsund Kommune
Kirker i Lolland-Falsters Stift
Kirker i Maribo Amt
Bruckberg

Bruckberg henviser til:

 Bruckberg (Mittelfranken)
 Bruckberg (Niederbayern)
Šventoji

Šventoji () er den længste flod, der løber helt inden for Litauen og den største biflod til. Neris Šventoji har sit udspring i søen Samanis i Gražutė regionalpark og flyder ud i Neris nærheden Jonava. Šventoji længste biflod er Širvinta.

Šventoji passerer gennem byerne Anyksciai, Kavarskas og Ukmergė. I 1961 blev vandkraftværket ved Antalieptė, 45 km fra Šventojis udspring, taget i brug. Dæmningen skabte den næststørste kunstige sø i Litauen. Søens areal er 19,11 km² og har et samlet volumen på 12 km³, effekten fra værket er 2.460 kW. I 1963-1964 blev der bygget en dæmning nær Kavarskas og en kanal på 12 km for at kunne anvende vand fra Šventoji til sikring af vandgennemstrømningen i Nevėžis. Vandet blev pumpet gennem kanalen til Nevėžis flodleje. Imidlertid overføres der ikke længere vand til Nevėžis da det var for dyrt, ineffektivt og krænkede Den Europæiske Unions miljøregler.

Afvandingsområde 
Šventojis afvandingsareal dækker 6.888,8 km². Flodlejet strækker sig fra nordøst mod sydvest, som dækker Zarasai sødistrikt med bl.a. søerne Drūkšiai, Luodis, Sarti, Beehive i Utena distriktskommune,  Aukštaičiai bakkelandskab i Molėtai distriktskommune (25% af afvandingsområdet), Svėdasai seniūnija og Širvintos distriktskommune højland (54%) og dele af det centrale litauiske lavland (21%). 10% af afvandingsområdet er dækket af skov, 9% af vådområder, 3% af søer.

Šventojis bifloder

Hydrologi 
Hastighede i Šventoji er 0,2 til 0,5 m/s. Udsvinget i den årlige vandstand er mellem 1,3 m i de øvre dele til 5,3 m ved Jonava. Den årlige vandgennemstrømning er fordelt med 45% om foråret, 15% om sommeren, 20% om efteråret og 20% om vinteren.

Kilder

Eksterne henvisninger 

Bifloder til Neris
Anten

Anten er en sø i Västergötland nordvest for Alingsås i Västra Götalands län i Sverige. Anten er 18 km² stor og cirka 30 meter dyb. Søen ligger i Alingsås kommun og er næsten helt omsluttet af Långareds sogn. Anten har udløb i syd til Ålandasjön og videre til Mjörn.

Ved søens nordvestlige kyst ligger byen  Gräfsnäs i Erska sogn; Øen Loholmen er et naturreservat.

Fiskebestanden i søen er meget forskelligartet
Anten er også navnet på et kapel og en jernbanestation ved byen Ålanda ved søens sydende, hvorfra museumsjernbanen Anten-Gräfsnäs Järnväg udgår.

En amerikansk flyvemaskine af typen C-87 Liberator Express havarerede den 20. oktober 1944 lidt vest for den sydlige ende af Anten i forbindelse med den hemmelige Operation Sonnie. Alle besætningsmedlemmer omkom, og to af dem er begravet i Malmø.

Eksterne kilder og henvisninger

Antens fiskevårdsområde

Søer i Västergötland
Søer i Sverige
Den kirkelige nødret fra Dahlem

Den kirkelige nødret fra Dahlem (Nødretten fra Dahlem, ty. Dahlemer Notrecht) var en erklæring fra en bekendelsessynode, der indledtes oktober 1934 i den tyske by Dahlem ved Berlin, hvor man fastslog at "Den tyske evangeliske kirke", Deutsche Evangelische Kirche, var zerschlagen, ødelagt.

De Deutsche Christen – som var under indflydelse af nationalsocialisterne – stod med deres leder Ludwig Müller i spidsen for den nationale kirke og de forskellige landskirker. Med denne erklæring blev de ekskommuniceret på grund af deres handlinger gennem rigsbroderrådet, Reichsbruderrat. 
Den nye ledelse i den evangeliske kirke i Tyskland lå nu hos det af synoden valgte Reichsbruderrat. Tilhængerne af Dahlemer Notrechts kaldtes Dahlemiten.

Efter oprettelsen juli 1948 af "Den evangeliske kirke i Tyskland", Evangelische Kirche in Deutschland, i Eisenach blev denne ledelse af Bruderrat der EKD anerkendt som den retmæssige kirkeledelse, og den kirkelige nødret blev ophævet.

Se også 
 Barmenerklæringen, resultat af Bekendelseskirkens første synode maj 1934.
 Zerstörte Kirchen, dé evangeliske landskirker, hvor Deutsche Christen fik flertal ved kirkevalgene. 

Kristendom
Mellemkrigstiden
Begivenheder i 1934
Kirken i Nazi-Tyskland
Bekendelseskirken
Aastrup Kirke

Aastrup Kirke ligger i landsbyen Åstrup ca. 9 km N for Nykøbing Falster (Region Sjælland).

Kirken har kalkmalerier, der tilskrives Brarupmesteren, som var aktiv omkring år 1500.

Eksterne kilder og henvisninger 

 Aastrup Kirke  på nordenskirker.dk
 Aastrup Kirke på KortTilKirken.dk
 Aastrup Kirke på danmarkskirker.natmus.dk (Danmarks Kirker, Nationalmuseet)

Noter 

Kirker i Guldborgsund Kommune
Kirker i Lolland-Falsters Stift
Kirker i Maribo Amt
Edvard Hagerup

Edvard Hagerup (født 9. september 1781 i Kristianssand, død 29. marts 1853 i Bergen) var en norsk embedsmand og politiker, søn af biskop Eiler Hagerup den yngre. 

Hagerup blev student 1797, cand. jur. 1802, assessor i Bergens overret 1810, 1822 amtmand i nordre, 1831 i søndre Bergenhus Amt og 1834—52 stiftamtmand i Bergen. 

Hagerup var 1. repræsentant for Bergens by allerede på det overordentlige Storting 1814, på hvilket han efter sine vælgeres bestemte pålæg stemte mod foreningen med Sverige, senere 1824, 1827 og 1828. 

Han valgtes på de to sidstnævnte til præsident i Lagtinget. 1836 afslog han at indtræde i regeringen. Af hans breve og dagbøger er uddrag trykte i samlingen Breve fra Danske og Norske (København 1876).

Kilder 
 

Embedsmænd fra Norge
Stortingsrepræsentanter
Nordmænd i 1800-tallet
Personer fra Kristiansand
Salmonsens
Jurister fra Danmark
Amtmænd fra Norge
Edvard
Pelle politibil går i vannet

Pelle Politibil går i vannet er en norsk animationsfilm som havde premiere 8. januar 2010. Den blev instrueret af Rasmus A. Sivertsen, som blandt andet også har instrueret Kurt blir grusom. Arthur Johansen, som sammen med flere skrev manuskriptet til Pelle Politibil fra 2002, har også skrevet manuskriptet til opfølgeren.

Eksterne henvisninger 
 Pelle politibil går i vannet hos filmweb.no

Kilder 

Animationsfilm fra Norge
Norske film fra 2010
Norsksprogede film
Rød potentil

 
Rød Potentil (Potentilla atrosanguinea) er en plante i rosen-familien, der stammer fra Himalaya.

Anvendelse 
I Norden findes den som haveplante, hvor den bliver ca. 40 cm høj. Den har røde blomster og trives i stenbede.
 

Røde blomster
Potentil
Haveplanter
Courmayeur

Courmayeur er en italiensk by i Aostadalen i Norditalien. Byen ligger ved foden af Monte Bianco (Mont Blanc), det højeste bjerg i Alperne og i det vestlige Europa. Courmayur gennemstrømmes af floden Dora Baltea.

Turisme 
Courmayeurs natursceneri gør byen til en attraktiv destination. Det er en berømt skidestination, mens byen om sommeren er en destination for vandrere og klatrere. Europas højest beliggende botaniske have ligger i Courmayeur.

Fra en nærliggende landsby går svævebanen Funivie Monte Bianco op til Pointe Helbronner, hvorfra den fortsætter i Vallée Blanche Aerial Tramway over til Aiguille du Midi. Herfra er det muligt at tage svævebanen Téléphérique de l'Aiguille du Midi til Chamonix.

Trafikforhold 
Courmayeur har vejforbindelse gennem Aostadalen til det nordvestlige Italien (220 km. til Milano). Mont Blanc-tunnelen går fra Courmayeur til Chamonix i Frankrig, hvorfra der er adgang til Schweiz (100 km. til Geneve).

Links 
 Byens hjemmeside

Henvisninger 

Byer i Valle d'Aosta
Alperne
Vintersportssteder i Italien
Justo Gallego Martinez

Justo Gallego Martinez (født 20. september 1925, død den 28. november 2021) var en spansk munk, der fra 1961 arbejdede på at bygge en særpræget katedral i landsbyen Mejorado del Campo, nær ved Madrid.

Biografi 
Gallego Martinez var som ung landmand og tyrefægter, hvorpå han blev trappistmunk. Han måtte imidlertid forlade klosteret i 1961 på grund af tuberkulose, som blev forværret af opholdet i klosteret. I stedet gik han i gang med at bygge en katedral på et stykke land, han havde arvet efter sine forældre. Han påbegyndte sit projekt i taknemmelighed over at være blevet helbredt for sin sygdom.

Katedralen 
Katedralen er bygget op uden nogen formel plan. Den har udviklet sig efter mulighederne og inspirationer, idet Peterskirken i Rom dog har været en slags model for katedralens kuppel. Katedralen har et ydre areal på 20x50m og er på omkring 8.000 m2.

Den er primært opført af recirkuleringsmaterialer, såvel af affald som af overskudsmaterialer doneret af virksomheder. Justo Gallego Martinez stod i det store hele selv for opførelsen af katedralen, idet han fik nogen hjælp af seks nevøer samt en række frivillige i forskelligt omfang. Til nogle af de større opgaver fik han lokal assistance, betalt af egne midler. Økonomisk brugte han af en  arv, men han har modtog også kontante donationer.

I lokalområdet er der blandede opfattelser af Gallego Martinez' projekt. Nogle mener, at der er tale om en særpræget turistattraktion, mens andre finder den særprægede bygning grim og en visuel skam for byen.

Billeder af katedralen 

Munke og nonner
Arkitekter fra Spanien
Spaniere i 1900-tallet
Spaniere i 2000-tallet
Steven van der Meulen

Steven van der Meulen (født ?? i Antwerpen – død ca. 1563-64 i London) var en flamsk kunstmaler.

Meulen var aktiv i England 1543-1564 under dronning Elizabeth. Han var en af en række flamske kunstnere, der var aktiv ved Elizabeths hof. Han er kendt for malerier af Elizabeth og andre prominente.

Et nyligt fundet (ca. 1965) testamente synes at indikere, at han døde mellem oktober 1563 og januar 1564.

Liv 
Der kendes kun meget lidt til van der Meulens privatliv. Han var sandsynligvis født i Antwerpen, hvor han studerede under Willem van Cleve den Yngre i 1543 og blev optaget i Sankt Lukasgildet i 1552. Fra september 1560 var han i London, hvor han fik indfødsret den 4. februar 1562.

I 1561 var den engelske købmand John Dymocke (eller Dymoch) i Sverige, hvor han på Elizabeths vegne forhandlede ægteskab med Erik 14. af Sverige. Med sig havde han en hollandsk maler, "Master Staffan", der skulle male et portræt af kongen. Antagelig var det Steven van der Meulen. I 1935 identificerede W. G. Constable portrættet, som det maleri, der hænger på Gripsholm Slot i Mariefred ved Stockholm.

I testamentet dateret den 5. oktober 1583 (under en pestepidemi i London) fremgår det, at hans kone og børn boede med ham i London, da han døde.

Referencer 
 Constable, W. G. "A New Work by 'The Famous Paynter Steven.'" In The Burlington Magazine for Connoisseurs, Vol. 67, No. 390 (September, 1935), pp. 133+135-136, at JSTOR, retrieved 21 March 2008.
 Hearn, Karen, ed. Dynasties: Painting in Tudor and Jacobean England 1530-1630. New York: Rizzoli, 1995. .
 "Steven van der Meulen." In The Concise Grove Dictionary of Art. Oxford University Press, Inc., 2002, at Answers.com, retrieved 21 March 2008.
 Strong, Roy: The English Icon: Elizabethan and Jacobean Portraiture, 1969, Routledge & Kegan Paul, London
 Waterhouse, Ellis.  Painting in Britain, 1530-1790. New Haven (CT): Yale University Press/Pelican History of Art, 1994 edition. .

Eksterne henvisninger 

Malere fra Flandern
Malere fra England
Personer fra Tudortiden
Portrætmalere
Medlemmer af Sankt Lukasgildet
Personer fra Antwerpen
Tjek fødselsår
Arthur Brooke

Arthur Brooke (eller Arthur Broke) (død c.1563) var en engelsk poet. Det eneste værk som er kendt fra hans hånd er The Tragicall History of Romeus and Juliet (1562), som regnes som William Shakespeares hovedinspirationskilde til stykket Romeo og Julie. Selv om Brookes digt udgiver sig for at være en oversættelse fra italiensk efter en fortælling af Matteo Bandello, er det i realiteten en friere genfortælling. 

En prosaversion af Romeo and Juliet blev i 1567 udgivet i samlingen The Palace of Pleasure, redigeret af statstjenestemanden William Painter. Painter udgav to bind med lignende genfortællinger af italienske noveller under samme titel, én i 1566 og én i 1567. Painters version regnes sædvanligvis som svagere end Brookes.

Man ved lidet andet om Arthur Brookes liv end at han omkom ved et forlis under en rejse til Newhaven, East Sussex i 1563 eller tidligere. Nogen år senere, i 1567, udgav den engelske poet og adelsmand George Turberville en samling digte kaldt Epitaphs, Epigrams, Songs and Sonnets. Her findes blandt andet An Epitaph on the Death of Master Arthur Brooke Drownde in Passing to New Haven.

Kilder 
 Dr. Chambers, Robert (1880), Chambers's Cyclopaedia of English Literature, New York; American Book Exchange.
 Munro, J.J. (1908), Brooke’s ’Romeus and Juliet,’ being the original of Shakespeare’s ’Romeo and Juliet", London, Chatto and Windus; New York, Duffield and Company.

Digtere fra England
Personer fra Tudortiden
Tjek fødselsår
Thich Nhat Hanh

Thich Nhất Hạnh (født 11. oktober 1926, død 21. januar 2022) var en vietnamesisk buddhistisk munk, lærer, forfatter, digter og fredsaktivist.
 
Som 16-årig blev han optaget i et zenkloster, hvor han modtog undervisning, hvilket gjorde ham til munk i 1949. I 1960 oprettede han i en Saigon en humanitær organisation, der arbejdede med at genopbygge udbombede landsbyer, etablere skoler og lægehuse samt skaffe nye hjem til familier, der var blevet hjemløse under Vietnamkrigen. I den forbindelse drog han til USA for at give foredrag og påvirke den amerikanske regering til at trække sig ud af Vietnam. Han fik kontakt til Martin Luther King, der indstillede Hanh til Nobels fredspris.

Gennem årene havde Hạnh stor indflydelse på udviklingen af den vestlige udgave af buddhismen. I de senere år boede han i Sydfrankrig, hvorfra han udbredte sin lære gennem en lang række foredrag, ligesom han skrev omkring 100 bøger.

Referencer

Eksterne henvisninger 

Buddhister
Aktivister fra Vietnam
Digtere fra Vietnam
Forfattere fra Vietnam
Munke og nonner
Lidköpings kommun

Lidköping kommune ligger i det svenske län Västra Götalands län, i landskapet Västergötland ved søen Vänern. Kommunens administrationscenter ligger i byen Lidköping.

I Kommunen ligger halvøen Kålland, og nord for den Kållandsö, der er den næststørste ø i Vänern.

Byer 
Lidköping kommune har syv byer.
indbyggere pr. 31. december 2005.

		

Kommuner i Västra Götalands län
Kålland

Kålland er en halvø i den  sydlige del af Vänern, som adskiller Kinneviken i øst og Dalbosjön mod vest. Den ligger i Lidköpings kommun i  Västra Götalands län i Sverige. På den nordlige og vestlige side findes en en naturskøn skærgård, Kållands skärgårdar. På dens vestlige side ligger Hindens rev, som er et 4 kilometer langt næs, som løber mod vest fra Kålland ud i Vänern, og hvis fortsættelse man kan se i Dalsland. Hindens rev er en endemoræne, som dannedes, da indlandsisen trak sig tilbage.

Kållandshalvøen udgør en del af den vestsvenske såkaldte mylonitzonen, som fortsætter nord om Vänern i form af Värmlandsnäs.

Västra Götalands län
Sveriges geografi
Halvøer i Sverige
2 Hearts

"2 Hearts" er en pop rock-sang af den australske sangerinde Kylie Minogue fra hendes tiende studiealbum X. Sangen var Minogues første single siden hun blev diagnosticeret med brystkræft i maj 2005.

Udgivelse 
I 2006 begyndte Minogue optagelse materiale i London for hendes første album siden hun blev diagnosticeret. "2 Hearts" blev skrevet og oprindeligt indspillet af den elektroniske gruppe Kish Mauve, som gav sangen til Minogue. Sangen blev udgivet som albummets første single den 9. november 2007 i forskellige formater i hele verden.

"2 Hearts" var en succes på hitlisterne og nåede førstepladsen på ARIA Charts. Singlen nåede også førstepladsen i Spanien, og nåede Top 10 i ni lande, herunder Sverige, Italien, Norge og Slovakiet. Singlen nåede nummer fire på UK Singles Chart og nummer 12 på Irish Singles Chart. Men sangen nåede kun nummer 34 i New Zealand og nummer 60 i Canada.

Formater og sporliste 
Britisk CD 1
"2 Hearts"
"I Don't Know What It Is"

Britisk CD 2
"2 Hearts"
"2 Hearts" (Alan Braxe Remix)
"King or Queen"
"2 Hearts" (Video)

Australsk CD
"2 Hearts"
"2 Hearts" (Alan Braxe Remix)
"King or Queen"
"I Don't Know What It Is"
"2 Hearts" (Video)

Russisk CD
"2 Hearts"
"I Don't Know What It Is"

Hitlister

Udgivelse historie

Eksterne henvisninger 
2 Hearts på Allmusic
Officiel tekst 

Kylie Minogue-sange
Singler fra 2007
Nagdlunguaq-48

Nagdlunguak-48 er en sportsklub fra Grønland hjemmehørende i Ilulissat. 

N-48 har mange medlemmer som rækker fra 0 - 70 år. I år har N-48 sendt alle rækker til Grønlandsmesterskaber. Alle hold har spillet slutrunder og næsten alle rækker har fået medaljer med hjem både i håndbold og fodbold.

Håndbold:
U12 og U16 drenge fik sølvmedaljer, Damer seniorer fik bronze, herrer seniorer og U16 piger blev nr. 4.

Fulsal:
Oldboys blev Grønlandsmester + 35 år
Herrer seniorer fik sølv
U18 blev nr. 4

Fodbold:
Oldboys blev Grønlandsmester
Herrer seniorer fik sølv
U18 fik sølv
U14 blev Regionsmester og anden holdet fik bronze
U12blev Regionsmester

Nagdlunguak hovedsponsor er KNI

Præstation 

 GM: 11
 Champion : 1977, 1978, 1980, 1982, 1983, 1984, 2000, 2001, 2006, 2007, 2019

Spillere 

Udskiftere

Opdateret 11. august 2019

Resultater  
 Coca Cola GM: 10 
Grønlandsmestre: 1977, 1978, 1980, 1982, 1983, 1984, 2000, 2001, 2006, 2007

Eksterne henvisninger  

 Officiel hjemmeside 

Etableret i 1948
Fodboldklubber i Grønland
Qaasuitsup Kommune
MetaFilter

MetaFilter er en community blog hvis formål er at dele links og diskutere indhold, som brugerne har opdaget på internettet.

Hjemmesiden blev grundlagt af Matthew Haughey i 1999. Haughey skrev selv koden til webstedet ved hjælp af softwaren Macromedia ColdFusion og Microsoft SQL Server.

I starten var medlemskab af sitet gratis, men på grund af den voksende medlemsskare blev der ofte lukket ned for nye tilmeldinger. 18. november 2004 genåbnede Haughey for tilmeldinger, men nu med et engangsgebyr på 5 US$ for at undgå oprettelser af personer der aldrig kom tilbage til sitet.

Time Magazine placerede i 2009 MetaFilter på deres liste over de 50 bedste hjemmesider.

Undersøgelser 
Medlemmer af sitet har flere gange arbejdet tæt sammen for at opklare bedrag og svindel. I maj 2001 spillede MetaFilter en central rolle i afdækningen af svindelnummeret med den fiktive Kaycee Nicole, der bestod i at en kvinde fra Kansas havde oprettet en falsk profil for sin angiveligt kræftsyge og døende datter.

Referencer

Eksterne henvisninger 
 MetaFilters officielle hjemmeside

Etableret i 1999
Community Sites
Kaycee Nicole Swenson

Kaycee Nicole Swenson var en fiktiv person skabt af Debbie Swenson fra Kansas som et internet hoax, der begyndte i starten af 1999 og sluttede i maj 2001.

Baggrund 
Kaycee Nicole blev præsenteret som en 19-årig high school eller college studerende der led af hyppige og alvorlige sundhedsproblemer, og havde en meget læst online dagbog med navnet "Living Colors". Efter at det var rapporteret at hun var død af leukæmi 14. maj 2001, udløste det en stor strøm af medfølelse og sorg fra hendes læsere, mens andre spekulerede på om hun var en virkelig person.

En græsrods undersøgelse der startede 18. maj 2001 på hjemmesiden MetaFilter afslørede at hun ikke eksisterede, men var en del af en form for rollespil udøvet af hendes "mor", den 40-årige Debbie Swenson. Selvom Kaycee Nicole havde accepteret gaver fra hendes mange læsere, fandt det lokale politi og FBI ikke beviser nok til at starte en retssag mod Debbie Swenson for bedrageri.

Referencer

Eksterne henvisninger 
  Kaycee Nicole: Several authors of inspiring books and web logs have turned out to be fictitious på Snopes.com. 
  Kaycee chronicles: life, death, deception fra St. Petersburg Times. 

Fiktive personer fra USA
Etableret i 1999
Ophørt i 2001